Fyrst sáu öryggissveitir um að taka aðgerðarsinna af lífi … Því næst hófu hersveitir að skjóta á mótmælendur og það endaði með að mótmælendurnir skutu á móti … . “ Mótmæli hófust vissulega í landinu í mars 2011 , undir áhrifum “ arabíska vorsins ” . En undurfljótt breyttust þau í innanlandsstríð , með miklu mannfalli á bága bóga . Það er mikilvægt að átta sig á í hvaða röð hlutirnir gerðust í kviknun og þróun þessa stríðs , m.a. átta sig á þætti „ arabíska vorsins “ í því . Ísrael á landamæri að Sýrlandi ( við hinar hernumdu Gólanhæðir ) og fylgist því betur en flestir aðrir með málum í nágrannalandinu . Í ísraelskum leyniþjónustuskjölum frá ágúst 2011 kemur fram að NATO og Tyrkland voru þá að hefja vopnaflutninga til uppreisnarinnar og liðssöfnun trúarvígamanna í múslimalöndum til að berjast gegn Assad , en ætluðu þó að beita annarri taktík en í Líbíu : Þetta var sem sagt skrifað í ágúst 2011 , og greinilega eitthvað fleira í gangi en „ friðsöm mótmæli “ . En undirbúningur utanaðkomandi hervelda undir uppreisn og trúrbragðastríð í Sýrlandi var samt hafin miklu fyrr . Árið 2007 skrifaði Pulitzerverlaunahafinn Seymour Hersh grein í The New Yorker um stefnubreytingu strategistanna í Washington í hernaðinum í Miðausturlöndum , um það hvernig Bush-stjórnin veðjaði á „ trúardeilutrompið “ : að styðja hernað súnní múslima gegn sjía múslimum . Þetta var liður í valdataflinu um Miðausutrlönd í heild : „ Til að grafa undan Íran , sem er í meginatriðum sjía-land , hefur Bushstjórnin ákveðið að endurstilla áherslur sínar í Miðausturlöndum … Bandaríkin taka þátt í leynilegum aðgerðum gegn Íran og bandamanni þeirra , Sýrlandi . Hliðarafurð þeirrar starfsemi er að styrkja hópa öfgasinnaðra súnnía sem hafa herskáa trúarafstöðu , eru fjandsamlegir Bandaríkjunum og hliðhollir Al-Kaída . “ Afskipti Vesturlanda af Sýrlandi hófust ekki vegna harkalegra aðgerða Assads gagnvart mótmælendum 2011 . Einn margra sem hefur bent á að aðdragandinn væri miklu lengri er Robert Kennedy jr. ( sonur dómsmálaráðherrans sem skotinn var ) sem nýlega skrifaði vel upplýsta og ýtarlega grein um Sýrland . „ Undirróður vestrænnar leyniþjónustu í átt að stríði hófst frekar þegar Assadstjórnin hafnaði áformaðri olíulögn frá Katar til Tyrklands gegnum Sýrland : Árið 2009 , skv. Wikileaks , fljótlega eftir að Bashar Assad hafnaði olíulögninni frá Katar , byrjaði CIA að fjármagna andstöðuhópa í Sýrlandi . Það er mikilvægt að muna að þetta var langtum fyrr en uppreisnir gegn Assad undir áhrifum Arabíska vorsins hófust … Horfumst í augu við það : það sem við köllum „ stríð gegn hryðjuverkum “ er bara enn eitt olíustríðið . “ Fyrrverandi utanríkisráðherra Frakklands , Roland Dumas , sagði frá því í viðtali að Bretar hefðu undirbúið leynilegar aðgerðir í Sýrlandi 2009 : „ Ég var í Englandi tveimur árum fyrr en ofbeldið hófst í Sýrlandi , í öðrum erindum . Ég hitti hóp enskra embættismanna sem játuðu fyrir mér að þeir væru að undirbúa eitthvað í Sýrlandi … Þetta var í Bretlandi , ekki í Bandaríkjunum . Bretland var að undirbúa innrás uppreisnarmanna í Sýrland . Þeir m.a.s. spurðu mig , þó ég væri ekki lengur utanríkisráðherra , hvort ég vildi vera með . “ Hvort sem vestræn íhlutun í Sýrland hófst nákvæmlega 2009 eða ekki er það víst að árið 2012 var hún komin í vel grafinn farveg og vestrænar leyniþjónustur höfðu þar skýra yfirsýn . Til að glöggva sig á því „ stríði gegn hryðjuverkum “ sem Bandaríkin og bandamenn þeirra lystu yfir í Sýrlandi nokkrum misserum síðar er gott að skoða opinber skjöl bandarísku stofnunarinnar Department of Intelligence Agency ( DIA ) frá 2012 . DIA er stofnun sem heyrir undir bandaríska hermálaráðuneytið . Þar segir : „ Salafistarnir , Músímska bræðralagið og AQI ( Al-Qaeda í Írak ) eru aðalöflin i uppreisninni í Sýrlandi . “ Og ennfremur : „ … Ef greiðist úr stöðunni er möguleiki að stofna yfirlýst eða óyfirlýst furstadæmi salafista í Austur-Sýrlandi ( í Hasaka og Der Zor ) og það er einmitt það sem stuðningsveldin við andspyrnuna vilja , til að einangra Sýrlandsstjórn sem líta má á sem hluta af sjía-útþenslunni ( Íran og Írak ) . “ Á öðrum stað í skýrslunni er AQI nefnt „ ISI “ og það er alveg ljóst að um er að ræða hið verðandi ISIS . Til að útskýra hverja átt er við með „ stuðningsveldin við andspyrnuna “ segir skýrslan : „ Vestrið , Persaflóaríkin og Tyrkland styðja uppreisnina á meðan Rússland , Kína og Íran styðja stjórnvöld . “ Af þessu öllu sjáum við að stríð og öngþveiti í Sýrlandi eru framkölluð af utanaðkomandi öflum , einkum vestrænum , ennfremur að stríðið hófst ekki vegna „ arabíska vorsins “ , undirbúningur þess var kominn vel af stað áður . Loks sjáum við að NATO-veldin og svæðisbundnir bandamenn þeirra ólu og fóðruðu ISIS og helstu hópa herskárra íslamista – vitandi vits . Það var „ trúardeiluvopnið “ sem fella skyldi Assad-stjórnina og bandamenn hennar ( Íran , Hizbolla … ) . „ Arabíska vorið “ Engu að síður er nauðsynlegt að skoða betur „ arabíska vorið “ . „ Arabíska vorið “ brast á Miðausturlönd og Norður-Afríku 2010 / 2011 við skilyrði efnahagskreppu og ólgu af hennar völdum . Annað sem þá einkenndi umrætt svæði ( eins og fleiri svæði og heimshluta ) var þróun í átt frá „ einpóla “ heimi fullrar vestrænnar drottnunar yfir í það að ýmis lönd á svæðinu höfðu tekið að líta til og auka viðskipti við nýjar og rísandi valdastöðvar eins og Peking og Moskvu , við lítinn fögnuð vestrænna heimsvaldasinna . Þegar svo „ arabíska vorið “ brast á hófu vestræn ríki ( undir forustu Bandaríkjanna ) skjótt á loft kröfuna um „ valdaskipti “ . Nokkur lönd voru meira höfð í siktinu til „ valdaskipta “ en önnur , einkum Egyptaland , Líbía og Sýrland . Ég ætla ekki að halda því fram hér að „ arabíska vorið “ hafi verið þaulskipulagt fyrirfram í N-Ameríku en óhætt er að halda fram að vestræn stjórnvöld og leyniþjónustur ( ekki síst bandarískar ) hafi átt mikinn þátt í að koma því af stað – sbr. það sem áður hefur komið fram um langvarandi vestrænan undirróður og undirbúning Sýrlandsstríðins – og þegar uppþotin brustu á voru þessir aðilar tilbúnir með aðgerðaáætlun fyrir „ valdaskipti “ . Taktíkin við „ valdaskiptin “ var hluti af nýjum aðferðum við íhlutanir , sem ýmist eru kenndar við „ frjálslynda heimsvaldastefnu “ eða „ smart power “ . Það gengur út á að tengja íhlutanir ( Bandaríkjanna , NATO eða „ Alþjóðasamfélagsins “ ) við lýðræðiskröfur , mannréttindi og mannúð . ( Sjá t.d. ) Vestræna taktíkin kringum „ arabíska vorið “ var valin í ljósi og framhaldi af sk. „ litabyltingum “ sem áður höfðu átt sér stað á svæði fyrrum Sovétríkjanna . „ Byltingarnar “ fóru fram með traustu atfylgi og leiðsögn CIA – að tjaldabaki – en á sviðinu höfðu sig frammi ýmis bandarísk “ frjáls félagasamtök “ á sviði „ mannréttinda “ svo sem National Endowment for Democracy ( NED ) og Albert Einstein Institute ( AEI ) , Freedom House og fleiri sem boðuðu nú „ byltingar “ með hjálp SMS og samfélagsmiðla eins og Facebook og Twitter . Helstu „ litabyltingar “ sem fram voru komnar voru byltingin gegn Mílósévits í Serbíu ( 2000 ) , „ rósabyltingin “ í Georgíu ( 2003 ) , „ appelsínugula byltingin “ í Úkraínu ( 2004 ) og „ túlípanabyltingin “ í Krigísíu ( 2005 ) . Í öllum þessum tilfellum var einræðissinnuðum Rússlandsvinum steypt af stóli fyrir einræðissinnaðar vestrænt sinnaðar stjórnir . Um þessar fyrri litabyltingar má lesa hér . Obeldið hófst í Daraa Tim Anderson , prófessor í Sidney , gaf í fyrra út bókina The Dirty War on Syria . Hann skrifar m.a. um upphaf átakanna í landinu : „ Það er ljóst að það varð uppnám ( popular agitation ) í Sýrlandi snemma árs 2011 , í kjölfar atburðanna í Túnis og Egyptalandi . Það voru kröfugöngur bæði gegn og með stjórnvöldum og almenn stjórnmálaumræða . En ofbeldið sem hófst í mars 2011 hefur verið mistúlkað á kerfisbundinn hátt til samræmis við enn eina USA-NATO áætlunina um „ valdaskipti “ “ . Ofbeldi með mannfalli hófst í bænum Daraa nærri landamærum Jórdaníu . Samkvæmt fréttum m.a . Al Jazeera og ísraelskra fréttastofa skutu þar leyniskyttur af húsþökum , bæði á lögreglu og mótmælendur og stjórnarskrifstofur voru brenndar . Leyniskyttur á húsþökum sem skjóta bæði lögreglu og mótmælendur eru áhugavert fyrirbæri . Þær birtust m.a. aftur á Maidantorgi í Kænugarði í seinni „ litabyltingunni “ þar ( 2014 ) og Paet utanríkisráðherra Eistlands upplýsti Ashton utanríkisfulltrúa ESB um það í símtali að skytturnar tilheyrðu líklega andstöðunni : Uppþotin höfðu einkenni stríðs frá byrjun Sharmine Narwani , búsett í Bretlandi , er fréttaskýrandi einkum um Miðausturlönd sem skrifað hefur fyrir Guardian , Al Jazeera , New Yourk Times , RT m.m . Hún hefur m.a. reynt að gera sér grein fyrir fjölda fallinna sýrlenskra hermanna í upphafi átakanna . Þeir fyrstu féllu í og við bæinn Daraa seinni hluta mars 2011 . Að hluta til reyndi Sýrlandsstjórn í fyrstu að leyna mannfalli , einnig hermanna , til að æsa ekki tilfinningar eða sýna eigin veikleika . Narawani nefnir um 20 hermenn drepna í fyrirsát á leið til Daraa um mánaðarmótin mars / apríl . Hún sá svo lista yfir 88 hermenn sem féllu á ýmsum stöðum í Sýrlandi í aprílmánuði þetta vor , þ.á.m. 19 fallna í Daraa 25. apríl . Ísraelska fréttastöðin The Israel National News Report fjallaði öðrum fyrr um atburðina í Daraa og sagði m.a. í frétt í blábyrjun ofbeldisins , 21. mars 2011 : „ Sjö lögreglumenn og a.m.k. fjórir mótmælendur í Sýrlandi hafa verið drepnir í áframhaldandi ofbeldisfullum árekstrum sem blossuðu upp í bænum Daraa sunnarlega í landinu á fimmtudag . “ Í febrúar 2012 skrifaði Sharmine Narwani grein þar sem hún reyndi að leggja mat á tölur fallinna í Sýrlandi fyrsta ár átakanna og studdist þá einkum við tölur sem Mannréttindafulltrúi SÞ gaf út fyrstu misseri átakanna en hætti því svo . Narwani skrifar . „ Ef við göngum út frá tölum um fallna frá Mannréttindafulltrúa SÞ , um 5000 – síðasta opinbera tala sem sú stofnun gaf út – þá er spurning hvort það sé hlutfallslega há tala borin saman við u.þ.b. 2000 hermenn Sýrlandshers og annarra öryggissveita sem hafa verið drepnir síðan í apríl 2011 . “ Þetta gefur augljóslega mynd sem er æði ólík þeirri sem við höfum verið skipulega fóðruð með frá upphafi átakanna . Meðan gengið gat sögðu stóru fréttastofurnar í USA – og þá náttúrlega jórturfréttastofurnar á Íslandi – að í Sýrlandi væri sýrlenski herinn stöðugt að drepa „ friðsama mótmælendur “ . Ekkert var talað um að „ mótmælendur “ væru þungvopnaðir , fyrr en býsna skyndilega að ljóst varð að hinir „ friðsömu mótmælendur “ réðu yfir voldugum her og höfðu á valdi sínu stóra hluta landsins . Sagan um það hvernig meginuppistaða andspyrnunnar í Sýrlandi breyttist frá „ hófsömum “ „ lýðræðisöflum “ í skrýmslið ISIS , gegnum skyndilega stökkbreytingu sumarið 2014 hangir ekki saman frekar en lygasagan um upphaf stríðsins . En um það verður ekki fjallað hér . Niðurstaða þessarar greinar er hins vegar að uppreisnin í Sýrlandi hafi haft einkenni stríðs frá upphafi . Og það voru aðrir þættir en „ harkaleg viðbrögð “ stjórnvalda gegn „ friðsömum mótmælendum “ sem réðu því að svo varð .